স্বাধীনতার পর আওয়ামী লীগ শাসনামলে একটি শিক্ষা কমিশন এবং তিনটি শিক্ষানীতি প্রণীত হয়েছে। ১৯৭৪ সালে বিজ্ঞানী কুদরাত-এ-খুদার নেতৃত্বে প্রণীত হয় কুদরাত-এ-খুদা শিক্ষা কমিশন। এরপর ১৯৯৭ সালে ঢাকা বিশ্ববিদ্যালয়ের সাবেক ভিসি প্রফেসর শামসুল হকের নেতৃত্বে ‘জাতীয় শিক্ষানীতি প্রণয়ন কমিটি’, ২০০০ সালে জাতীয় শিক্ষানীতি’ এবং সর্বশেষ প্রফেসর কবির চৌধুরীর নেতৃত্বে ‘জাতীয় শিক্ষানীতি ২০১০’ প্রকাশ করা হয়েছে। খুদা কমিশনের পর যে তিনটি শিক্ষানীতি আওয়ামী লীগ প্রণয়ন করেছে তার প্রত্যেকটি প্রণয়ন করা হয়েছে খুদা কমিশনকে ভিত্তি করেই। খুদা কমিশনকে কিভাবে যুগোপযোগী করে বাস্তবায়ন করা যায় সেটিই ছিল এ তিনটি শিক্ষানীতি কমিশন প্রণয়নের মূল লক্ষ্য। ১৯৯৭ সালে ঢাকা বিশ্ববিদ্যালয়ের ভিসি প্রফেসর শামসুল হকের নেতৃত্বে যে শিক্ষানীতি প্রণয়ন করা হয় তা ছিল আসলে খুদা কমিশনেরই আধুনিক ভার্সন। আর সর্বশেষ যে শিক্ষানীতি ২০১০ সালে প্রণয়ন করা হয়েছে তা করা হয়েছে ’৯৭ সালের শিক্ষানীতিকে ভিত্তি করে যার মূল ভিত্তি ছিল খুদা কমিশন। যে কবির চৌধুরীর নেতৃত্বে বর্তমান শিক্ষানীতি প্রণয়ন করা হয়েছে তিনি ১৯৭৪ সালে কুদরাত-এ-খুদা কমিশনেরও সদস্য ছিলেন।